[pic] | KOMISIJA EVROPSKIH SKUPNOSTI |

Bruselj, 21.12.2007

SEC(2007) 1720

DELOVNI DOKUMENT SLUŽB KOMISIJE

spremni dokument k Predlog UREDBA EVROPSKEGA PARLAMENTA IN SVETA o približevanju zakonodaje držav članic glede emisij težkih tovornih vozil in dostopa do informacij o popravilu vozil Povzetek ocene učinka {COM(2007) 851 final}{SEC(2007) 1718}

DELOVNI DOKUMENT SLUŽB KOMISIJE

spremni dokument k Predlog UREDBA EVROPSKEGA PARLAMENTA IN SVETA o približevanju zakonodaje držav članic glede emisij težkih tovornih vozil in dostopa do informacij o popravilu vozil Povzetek ocene učinka

V zadnjem desetletju se je kakovost zraka izboljšala, vendar se celotna Evropska unija še vedno sooča z resnimi problemi v zvezi s kakovostjo zraka, zlasti v urbanih in gosto naseljenih območjih.

Do leta 2020 bo EU še daleč od zastavljenih ciljev šestega okoljskega akcijskega programa Skupnosti. Kljub učinkovitemu izvajanju veljavne zakonodaje bodo še naprej obstajali večji negativni vplivi na zdravje in okolje.

Za rešitev teh težav so bili proučeni nadaljnji ukrepi, pri čemer so bile ocenjene naslednje možnosti:

- brez spremembe politike;

- ureditveni pristop na evropski ravni;

- ureditev na ravni držav članic;

- davčne spodbude držav članic;

- neregulativen pristop.

Ocena učnika je pokazala, da je za izboljšanje kakovosti zraka ter obenem ohranitev delovanja notranjega trga potrebno nadaljnje povečanje omejitev mejnih vrednosti emisij težkih vozil (Euro VI).

V znanstvenem krogu je zlasti zaskrbljujoče onesnaženje s trdimi delci in na ravni EU so potrebne usklajene omejitve emisij za preprečevanje ovir pri prodaji in prometu težkih tovornih vozil in doseganju bistvenega zmanjšanja emisij delcev zadevnih vozil po vsej EU. Predlaga se 66-odstotno zmanjšanje vrednosti omejitve za emisije delcev na 0,01 g/kWh, kar pa zaradi sedanjega stanja tehnologije pomeni, da bo treba v vsa dizelska vozila vgraditi posebne filtre.

Utemeljen je tudi dodatni ukrep glede emisij dušikovega oksida (NOx) in ogljikovodika (HC)[1], ker sicer številne države članice ne bodo mogle izpolniti zahtev iz Direktive o nacionalnih zgornjih mejah emisij (2001/81/ES) in predloga za pregled direktiv o kakovosti zraka (COM(2005) 447)[2]. Predlaga se 80-odstotno zmanjšanje emisij NOx na 0,4 g/kWh. Za izpolnitev omejitev emisij NOx bo potrebna obsežnejša uporaba tehnologije motorjev in tehnologije naknadne obdelave.

V tej oceni učinka so predstavljene številne spremembe veljavne zakonodaje. Glavni učinek teh sprememb je, da se omejitve emisij vozil še povečajo, tako da se zmanjša tveganje, da bi vozila povzročila nepotrebno onesnaževanje, in sicer s strožjimi in celovitejšimi zakonodajnimi zahtevami brez nepotrebnih stroškov. Poleg tega zagotavljajo standardiziran dostop do informacij o popravilu vozila.

V oceni učinka je navedena sklepna ugotovitev, da je naše prihodnje vrednosti emisij primerno uskladiti z vrednostmi ZDA. Večina zainteresiranih strani, vključno z industrijo, podpira uskladitev z omejitvenimi vrednostmi ZDA, naša ocena učinka pa kaže, da je ta uskladitev stroškovno učinkovita.

Rezultat bo bistveno izboljšanje kakovosti zraka, obenem pa zmanjšanje stroškov za razvoj in preskuse motorjev. Dejansko bo predlog proizvajalcem omogočil proizvodnjo okolju zelo prijaznih motorjev na trgu ZDA in evropskem trgu.

Državam članicam pa bo omogočil, da izpolnijo zahteve iz Direktive o kakovosti zraka.

[1] V tem dokumentu se kot sopomenki uporabljata pojma ogljikovodiki (HC) in hlapne organske spojine (VOC).

[2] Ta predlog za direktivo o kakovosti zunanjega zraka spreminja veljavno zakonodajo o kakovosti zraka, in sicer direktive 96/62/ES („okvirna direktiva“), UL L 296, 21.11.1996, str. 55, in tri „hčerinske direktive“ 1999/30/ES, 2000/69/ES, 2002/3/ES ter Odločbo Sveta 97/101/ES.